Veearts-moord: 'Strop trek ál nouer' om roofbende | Maroela Media
Veearts-moord: 'Strop trek ál nouer' om roofbende
Die trio wat verdink word van die moord op die veearts dr. Freddie Malan van Pretoria word aan ál meer misdade verbind en is Dinsdag vir die tweede keer op beeldmateriaal vasgevang.
Hierdie keer het die vroue en twee mans 'n veeartspraktyk vanuit 'n vermoedelik gesteelde motor verken.
Die private speurder Mike Bolhuis het Woensdag aan Maroela Media gesê 'n veearts van Boksburg het gister 'n verdagte Toyota Etios sonder nommerplate helder oordag verby haar praktyk sien ry en foto's neem.
Daar was hierdie keer ook 'n derde man saam met hulle. Die veearts het dadelik Bolhuis se speurspan ontbied, maar die motor kon egter nie weer opgespoor word nie.
Dit is nie die eerste keer dat Boksburg in die groep se visier is nie aangesien hulle glo verlede week by die roof van 'n plaaslike sjokoladewinkel betrokke was.
Maroela Media het vroeër berig 16 verdagtes het verlede Woensdag die personeel en veiligheidswagte van die winkel, sedertdien geïdentifiseer as Ferrero Rocher, aangesê om twee vragmotors vol bokse sjokolade te laai voordat hulle met dié vrag sjokolade op die vlug geslaan het.
Dit is dus duidelik dat die groep sy teikenmark en mannekrag vergroot het nadat hulle 'n ruk ná Malan se moord op die agtergrond gebly het, verduidelik Bolhuis.
"Hulle het nou gegroei na 'n sindikaat van 30-plus. Hulle is nou baie meer, gewapen en gevaarlik. Hierdie groep is ook uiters blatant en teiken nie meer net mediese instansies nie."
Die speurspan het nou beeldmateriaal van die verdagtes in die moord op dr. Freddie Malan ontvang waarin veral die vrou duidelik gesien kan word. (Foto: Verskaf)
Maroela Media het vroeër berig die spesifieke vrou en haar twee makkers is verlede week vir die eerste keer op beeldmateriaal vasgevang. Volgens Bolhuis het nog slagoffers sedertdien ná dié beeldmateriaal na vore gekom en die trio word nou met nie minder as 27 misdaadsake verbind nie.
Elke keer dieselfde storie. Die vrou verskyn by die voordeur van die geteikende instansie en wanneer daar vir haar oopgemaak word, slaan die mans toe. "Hulle is 'n geoliede masjien. Hulle weet wat hulle doen. In en uit, elke keer klein rooftogte," verduidelik Bolhuis vandag.
'n Maatskappy wat vakansiepakkette aan reisagentskappe bied, het ook intussen na vore gekom as een van die groep se jongste slagoffers en die speurspan het al selfs klagtes vanuit KwaZulu-Natal en die Wes-Kaap ontvang oor sake waarby die trio moontlik betrokke kan wees.
Volgens Bolhuis gebruik die trio met elke rooftog 'n ander gesteelde motor waarna hulle van die betrokke motor ontslae raak. "Hulle doen 'n rooftog met een motor en dan los hulle daardie motor."
Bolhuis het Woensdag gesê die ondersoek na die drie verdagtes verloop goed. "Die strop word ál nouer getrek. Ons moet hulle net op heter daad betrap."
Hy vra dat klein ondernemings op hul hoede sal wees en dadelik met die speurspan kontak maak indien hulle die trio gewaar.
Nader Bolhuis by 082 447 6116, Werner Koekemoer by 082 820 3680 of Tony Naidoo by 082 076 7574 om inligting aan te meld.
Freddie Malan In die nuus Mike Bolhuis
Man ernstig beseer deur buffel
Voertuie gebrand tydens PE-protesaksie
Hoop hulle word sommer baie gou gevang – ASB mense help dat hulle van ons paaie verwyder word.
Ou Mike Bolhuis ! Die arme siel moet asb tog nog net EEN persoon aankeer, in 'n hof kry en skuldig bevind dan sal die publiek miskien in hom begin glo. Die man sukkel met dit. Hy kan vloke op TV, flaminke doctor maar van skuldiges in die hof laat verskyn . . . nee wat. What a joke